**XX SEURAKUNNAN/SEURAKUNTAYHTYMÄN**

**PERHEASIAIN NEUVOTTELUKESKUKSEN PALVELUKUVAUKSET**

Suomen ev.lut. seurakunnista/seurakuntayhtymistä 41 ylläpitää perheasiain neuvottelukeskuksia. Niissä annetut palvelut ovat osa kirkon sielunhoidollista ja diakonista työtä. Perheasiain neuvottelukeskuksilla voi olla ostopalvelu- tai yhteistyösopimuksia sekä seurakuntien että kuntien kanssa. Asiakkaat ohjautuvat perheneuvontaan joko omasta aloitteestaan tai lähetteellä/palveluohjauksella. Asiakkaille perheneuvonnan palvelut ovat pääsääntöisesti ilmaisia. Perheasiain neuvottelukeskusten työtä koordinoi Kirkkohallituksen Kasvatus ja perheasiat yksikkö.

Ohessa ovat palvelukuvaukset seuraaville palveluille:

**PERHENEUVONTA**

**PERHEASIOIDEN SOVITTELU**

**ERORYHMÄ**

**UUSPERHERYHMÄ**

**PARISUHDERYHMÄT**

**TYÖNOHJAUS- JA KONSULTAATIOPALVELUT/TYÖYHTEISÖN KEHITTÄMINEN**

**ALUSTUKSET JA KOULUTUKSET**

**PERHENEUVONTA**

**Palvelun tarkoitus:**

Perheneuvonta tukee perheitä ja parisuhteita. Puolisoiden suhdetta hoitamalla tuetaan samalla myös vanhemmuutta ja perheen lasten hyvinvointia.

**Palvelun kohderyhmä**:

Perheneuvonnan kohderyhmänä ovat ensisijaisesti pariskunnat, joilla on parisuhteen tai perheen vuorovaikutukseen, vanhemmuuteen tai kasvatukseen liittyviä ongelmia, tai muu elämän kriisitilanne.

**Palvelun sisältö:**

Perheneuvonnassa työskennellään sielunhoidollisin ja terapeuttisin menetelmin. Perheneuvoja tai työpari järjestää asiakkaille yksilö-, pari- tai perhetapaamisia tarpeen mukaan. Käyntikertoja on keskimäärin X ja tapaamiset ovat luottamuksellisia. Asiakkaiden henkilötietoja ei luovuteta eikä käynneistä anneta lausuntoja. Poikkeuksena on huoli lasten turvallisuudesta. Se velvoittaa työntekijät lastensuojeluilmoituksen tekemiseen (Lastensuojelulaki 2007/417, 25 §, Rikoslaki 1889/39 15 luku, 10§).

**Palvelun hyödyt:**

Perheneuvonnan tavoitteena on puolisoiden parantunut hyvinvointi ja toimintakyky parisuhteessa ja perheessä. Tällöin myös kaikkien perheenjäsenten kokonaisvaltainen hyvinvointi lisääntyy. Erityisen tärkeä tavoite on riittävän hyvän vanhemmuuden toteutuminen ja säilyttäminen. Perheiden oikea-aikainen tukeminen säästää yhteiskunnan taloudellisia resursseja.

**Laatukriteerit:**

Perheneuvojan viran kelpoisuusvaatimuksena on tehtävään soveltuva ylempi korkeakoulututkinto. Lisäksi perheneuvojan pätevyysvaatimuksena on kirkon perheneuvojan erikoistumiskoulutus (kesto 3 vuotta, laajuus 60 opintopistettä). Perheneuvojat myös osallistuvat osaamista tukevaan lisäkoulutukseen (mm. pari – ja perheterapiakoulutukset, seksuaaliterapiakoulutukset). Heillä on mahdollisuus säännölliseen työnohjaukseen ja työskentelytapojen kehittämiseen työryhmän kanssa.

**Resurssit:**

Perheasiain neuvottelukeskuksella on X perheneuvojaa. Heillä on mahdollisuus tarpeen vaatiessa työparityöskentelyyn. Työtilat ja työvälineet ovat suositusten mukaiset (Kirkkohallituksen Yleiskirje 27/2011 Laatu ja määrä perheasiain neuvottelukeskusten työssä).

**Palvelun onnistumisen arviointi:**

Perheneuvontatyöstä kerätään valtakunnallista asiakaspalautetta, jonka perusteella toimintaa kehitetään. Perheneuvontatyötä koskevia kysymyksiä arvioidaan säännöllisesti sekä työryhmän keskinäisissä palavereissa että työnohjauksessa.

**Palvelun hinta:** Keskuskohtainen

**PERHEASIOIDEN SOVITTELU**

**Perheasioiden sovittelulla tarkoitetaan avioliittolain Avioliittolaki 1929/234 mukaista toimintaa. Kunnilla on lakisääteinen velvollisuus tarjota palvelua asukkailleen. Kirkon perheneuvonta tukee kuntia tässä tehtävässä.**

**Palvelun tarkoitus:**

Perheasioiden sovittelussa tarkastellaan ja selkiytetään erotilannetta sekä aikuisten että lasten kannalta. Siinä pyritään sopimukseen lasten asumisen ja tapaamisten osalta. Eron jälkeisessä sovittelussa tuetaan erosta selviytymistä, tutkitaan sopimusten toimivuutta ja tilannetta lasten näkökulmasta.

**Palvelun kohderyhmä:**

Perheasioiden sovittelu on tarkoitettu lapsiperheille, joissa vanhemmat ovat tehneet eropäätöksen ja tekevät erojärjestelyjä. Sovittelupalvelua on mahdollisuus saada myös silloin, kun eronnut perhe on sopeutumassa uuteen tilanteeseen tai lasten tapaamiset eivät suju.

**Palvelun sisältö:**

Sovittelukäynnit sisältävät vanhempien ja lasten tapaamisia tarpeenmukaisissa kokoonpanoissa. Tapaamisissa hankitaan ja välitetään tietoa lasten toiveista ja tutkitaan lasten iän mukaisia tarpeita ja niiden huomioonottamista sopimuksia tehtäessä. Tapaamisissa tuetaan vanhempia ja lapsia käsittelemään rakentavalla tavalla eroon liittyviä tunteita. Käyntikertoja on tarpeen mukaan, yleensä 1–10. Keskustelut ovat luottamuksellisia ja asiakkaiden henkilötietoja ei luovuteta (AL 23a §).

**Palvelun hyödyt:**

Sovitteluneuvotteluissa puolisot voivat tehdä sopimuksia kolmannen osapuolen avustuksella vaikeaksi koetuissa kysymyksissä lasten huoltajuuden, asumisen ja tapaamisten osalta. Sovittelupalveluiden suurin merkitys tulee esille lasten ja vanhempien psyykkisen ja sosiaalisen hyvinvoinnin lisääntymisessä erosta huolimatta. Sovittelun ja siinä tehtyjen sopimusten myötä vanhempien ja lasten toimintakyky palautuu ja paranee muutostilanteessa. Sovittelupalveluiden avulla vältetään oikeusprosesseja.

**Laatukriteerit:**

Sovittelupalveluita antaa ammattitaitoinen henkilöstö, jolla on kirkon perheneuvojan erikoistumiskoulutus. Siihen sisältyy sovittelukoulutusta. Työntekijöillä on mahdollisuus työnohjaukseen ja työryhmätyöskentelyyn.

**Resurssit:**

Perheasiain neuvottelukeskuksella on Aluehallintoviraston myöntämä lupa (nro XXXX) perheasioiden sovitteluun. Sovittelutyötä tekee X perheneuvojaa.

**Palvelun onnistumisen arviointi:**

Kirjallinen asiakaspalaute. Lasten huoltoa, asumista ja tapaamista koskevat sopimukset.

**Palvelun hinta:**

Keskuskohtainen.

**ERORYHMÄ**

**Palvelun kohderyhmä:**

Eroryhmä on tarkoitettu eronneille tai eropäätöksen tehneille. Eronneista vain toinen puoliso voidaan ottaa mukaan työskentelyyn.

**Palvelun tarkoitus:**

Eroryhmän tarkoitus on auttaa erotilanteessa olevia ihmisiä käsittelemään eroon liittyviä ajatuksia ja tunteita sekä eron jälkeiseen arkeen liittyviä käytännön kysymyksiä.

**Palvelun sisältö:**

Eroryhmä on vertaistukiryhmä, jossa samankaltaisessa elämäntilanteessa olevat henkilöt kokoontuvat ennalta sovitulla tavalla. Ryhmän ohjaajat haastattelevat ryhmään haluavat ennen sen käynnistymistä. Osallistuminen edellyttää sitoutumista ryhmäprosessiin ja luottamuksellisuuteen. Ryhmässä käsitellään eroon liittyviä asioita sekä keskustellen että toiminnallisten menetelmien avulla.

**Palvelun hyödyt:**

Eroryhmäprosessin aikana ryhmäläiset voivat selkiyttää ja jäsentää eroon liittyviä vaikeuksia, ajatuksia ja tunteita. Tämä helpottaa uuteen elämänvaiheeseen siirtymistä. Eroryhmätyöskentelystä hyötyvät paitsi ryhmäläiset, myös heidän lapsensa ja läheisensä sekä mahdolliset tulevat elämänkumppanit.

**Resurssit:**

X perheneuvojaa, joilla on asiaan liittyvää koulutusta ja kokemusta.

**Laatukriteerit:**

Ryhmien vetäjinä toimii työpari, joista vähintään toisella on kirkon perheneuvojan erikoistumiskoulutus ja koulutusta ja kokemusta eroryhmätyöskentelystä.

**Palvelun onnistumisen arviointi:**

Ryhmäläisten antamat kirjalliset palautteet.

**Palvelun hinta:**

Keskuskohtainen

**UUSPERHERYHMÄ**

**Palvelun tarkoitus:**

Uusperheryhmän tarkoituksena on auttaa vanhempia ymmärtämään uusperheen erityislaatuisuutta, vuorovaikutussuhteita ja pohtimaan ratkaisuja arjen tilanteisiin vertaistukea hyödyntämällä.

**Palvelun kohderyhmä:**

Uusperheryhmä on tarkoitettu uusperheen vanhemmille. Uusperheellä tarkoitetaan perhettä, jossa on vähintään yksi alaikäinen vain toisen puolison lapsi.

**Palvelun sisältö:**

Uusperheryhmä on vertaistukiryhmä, jossa samankaltaisessa perhetilanteessa olevat vanhemmat kokoontuvat ennalta sovitulla tavalla. Uusperheryhmään osallistuvat mahdollisuuksien mukaan perheen molemmat vanhemmat. Osallistuminen edellyttää sitoutumista ryhmäprosessiin ja luottamuksellisuuteen. Ryhmän työskentely voi muodostua esim. alustuksista, tehtävistä, harjoituksista ja luettavasta materiaalista.

**Palvelun hyödyt:**

Uusperheryhmän työskentelystä hyötyvät vanhempien lisäksi heidän lapsensa ja läheisensä, välillisesti myös lasten muualla asuvat vanhemmat ja heidän kumppaninsa.

**Laatukriteerit:**

Ryhmän ohjaajina toimii työpari, jolla on uusperheneuvojakoulutus tai kirkon perheneuvojan erikoistumiskoulutus ja koulutusta ja kokemusta uusperheiden kanssa työskentelemisestä.

**Resurssit:**

X perheneuvojaa, joilla on uusperheeseen liittyvää koulutusta ja kokemusta.

**Palvelun onnistumisen arviointi:**

Kirjallinen palaute uusperheryhmään osallistuneilta.

**Palvelun hinta:**

Keskuskohtainen

**PARISUHDERYHMÄT**

**Palvelun tarkoitus:**

Parisuhderyhmissä työstetään parisuhteen eri aihealueisiin liittyviä teemoja sekä tarjotaan asiakkaille tietoa parisuhteista.

**Palvelun sisältö:**

Parisuhderyhmän kesto ja sisältö vaihtelevat ryhmän luonteen mukaan. Parisuhderyhmät koostuvat alustuksista, parisuhdeaiheisista tehtävistä ja harjoituksista, kotitehtävistä, luettavasta parisuhdemateriaalista, ryhmäkeskusteluista ja vertaistuesta.

**Palvelun kohderyhmä:**

Kohderyhmänä ovat parit, jotka haluavat ryhmässä työstää parisuhdettaan ja pohtia parisuhteeseen liittyviä teemoja. Parisuhderyhmät voivat olla jatkohoitoa pariterapialle tai toimia ennaltaehkäisevänä hoitona uusille asiakaspareille. Parisuhderyhmiin voivat osallistua seurustelevat sekä avo- ja avioliitossa elävät parit. Osa parisuhderyhmistä voi olla kohdennettu tietyntyyppisille pareille tai tietynlaista elämänvaihetta eläville pareille, esimerkiksi juuri avioituneille pareille tai pareille, joilla on vakavasti sairas lapsi.

**Palvelun hyödyt:**

Parisuhderyhmät auttavat paria ymmärtämään parisuhteeseen liittyviä teemoja sekä mahdollistavat ryhmässä tapahtuvat että parin väliset keskustelut. Tämä lisää parin ymmärrystä omasta parisuhteestaan, ennaltaehkäisee parisuhteen ristiriitoja sekä auttaa paria vähentämään parisuhteeseen liittyvää stressiä ja ratkaisemaan parisuhteen ristiriitoja. Parisuhderyhmiin osallistuminen tukee välillisesti myös vanhemmuutta ja perheen lasten hyvinvointia.

**Laatukriteerit:**

Parisuhderyhmien ohjaajina toimii vähintään kaksi perheneuvojaa, joista ainakin toisella on kirkon perheneuvojan erikoistumiskoulutus. Mikäli parisuhderyhmä perustuu tiettyyn malliin tai viitekehykseen, niin vähintään toinen vetäjistä on hankkinut riittävästi tietoa ja/tai koulutusta kyseisen mallin mukaisen ryhmän ohjaamisesta.

**Resurssit:**

x perheneuvojaa, joilla on riittävästi tietoa ja koulutusta ohjaamansa parisuhderyhmän aihealueista tai viitekehyksestä

**Palvelun onnistumisen arviointi:**

Kirjallinen palautekysely parisuhdekurssille osallistuneille pareille.

**Palvelun hinta:**

Keskuskohtainen

**TYÖNOHJAUS- JA KONSULTAATIOPALVELUT SEKÄ TYÖYHTEISÖN
KEHITTÄMINEN**

**Palvelun tarkoitus:**

Työnohjauksen avulla autetaan työntekijöitä oppimaan kokemuksistaan sekä tutkimaan ja arvioimaan työtään. Työnohjaaja rohkaisee ohjattavia löytämään oman tavan tehdä työtä.

Konsultaatiossa pyritään ratkaisemaan jokin ajankohtainen ja rajattu työhön liittyvä ongelma.

Työyhteisöjen kehittämisessä autetaan kokonaisia työyhteisöjä tarkastelemaan omaa toimintaansa ja työkulttuuria. Keskeisiä näkökulmina työskentelyssä ovat yhteisön perustehtävä, johtaminen, organisaatio, työkulttuuri, tiedonkulku ja työyhteisön dynamiikka.

**Palvelun sisältö:**

Työnohjaus on oman tai työtiimin työn tutkimista, arviointia ja kehittämistä, joka tapahtuu koulutetun työnohjaajan avulla. Se on työhön, työyhteisöön ja omaan työrooliin liittyvien kysymysten, kokemusten ja tunteiden yhdessä tulkitsemista ja jäsentämistä. Palvelusta tehdään sopimus, jossa määritellään tapaamisten tiheys, kesto ja määrä. Tapaamisia voi olla muutamista kerroista useisiin tai jatkuvan prosessin luonteisesti.

Konsultaatiolla tarkoitetaan lyhytkestoista 1-10 istuntoa sisältävää työnohjausprosessia.

Työyhteisön kehittäminen on prosessiluonteista toimintaa, jossa työyhteisö tai sen osa pohtii työyhteisökonsultin ohjauksessa johtamiseen ja työn tekemiseen liittyviä kysymyksiä yhteisten tavoitteiden ja ennalta sovitun aikataulun puitteissa. Tavoitteena on edistää työyhteisön hyvinvointia ja arkipäivän työn tekemistä.

**Palvelun kohderyhmä:**

Työnohjaus- ja konsultaatiopalvelut sekä työyhteisön kehittämistoiminta on tarkoitettu seurakuntien, kuntien, sosiaali – ja terveyspalveluiden sekä järjestöjen työntekijöiden ja työyhteisöjen tukemiseksi ja avuksi työssä jaksamiseen.

**Palvelun hyödyt:**

Ohjattavat hyötyvät työnohjauksesta, konsultaatiosta ja työyhteisön kehittämisestä ennen kaikkea oppimalla arvioimaan omaa työskentelyään. Löytämällä oma persoonallinen työskentelytapa ja siinä vahvistumalla on ohjattavilla enemmän keinoja löytää oma paikkansa työyhteisössään ja oppia tukemaan sen tavoitteellista toimintaa. Työnohjaus ja työyhteisön kehittämistoiminta auttavat jaksamaan työssä ja pysymään työkykyisenä.

**Laatukriteerit:**

Työnohjaajalta edellytetään perheneuvojakoulutuksen lisäksi kirkon työnohjaajakoulutus tai muu Suomen työnohjaajat ry:n hyväksymä koulutus. Työyhteisöjen kanssa työskenteleviltä edellytetään kirkon työyhteisökonsultin koulutusta tai muuta työskentelyyn pätevöittävää koulutusta ja kokemusta.

**Resurssit:**

X perheneuvojaa, joilla on kirkon perheneuvojakoulutuksen lisäksi edellä mainittuihin tehtäviin soveltuva koulutus ja kokemus.

**Palvelun onnistumisen arviointi:**

Ohjattavilta saatu palaute.

**Palvelun hinta:**

Keskuskohtainen

**ALUSTUKSET JA KOULUTUKSET**

**Palvelun tarkoitus:**

Alustusten ja koulutusten tarkoitus on antaa tietoa perheneuvonnan erityisalaan liittyvistä teemoista, lisätä taitoja sekä avata näkökulmia perheistä ja parisuhteista käytävään keskusteluun.

**Palvelun kohderyhmä:**

Alustuksia järjestetään perheneuvonnan erityisaloihin liittyvistä teemoista niistä kiinnostuneille. Koulutukset suunnataan pääasiassa yhteistyötahoille.

**Palvelun sisältö:**

Tilaajan kanssa sovitut teemat ja sisällöt, joissa huomioidaan osallistujien tarpeet.

**Palvelun hyödyt:**

Tieto perheeseen ja parisuhteeseen liittyvistä asioista lisääntyy. Osallistujat saavat uusia taitoja ja työvälineitä omaan työhönsä. Kuulijoissa herää mielenkiinto ja halu perhe- ja parisuhdeteemojen käsittelyyn.

**Laatukriteerit:**

Alustuksia ja koulutuksia pitävät perheneuvojat, joiden pätevyysvaatimuksena on ylempi korkeakoulututkinto, perheneuvojan erikoistumiskoulutus sekä mahdollisesti muita koulutuksia.

**Resurssit:**

X perheneuvojan erikoistumiskoulutuksen saanutta perheneuvojaa.

**Palvelun onnistumisen arviointi:**

Koulutuksen tai alustuksen tilaajan ja osallistujien antama kirjallinen palaute.

**Palvelun hinta:**

Keskuskohtainen